
Metil-szelenocisztein alapú kombinált daganatellenes terápia fejlesztése hepatocelluláris carcinoma sejtvonalakon

Bevezetés
A hepatocelluláris carcinoma (HCC) világszerte daganatos halálozásban a harmadik leggyakoribb malignitás. Kuratív kezelése általában korai stádiumban lehetséges, azonban jellemzően előrehaladott formában kerül felismerésre. A célzott terápiák bővülnek, de az eszköztár és hatékonysága limitált. A szelénvegyületek egyedülálló tulajdonsága, hogy citotoxikus hatást fejtenek ki a daganatos sejtekre, így lehetőséget biztosítanak a citosztatikumokkal szemben erősen rezisztens sejtek kezelésére. A metil-szelenocisztein (MSC) egy természetes szelénvegyület, amit elsősorban a KYAT 1 enzim metabolizál.
Célkitűzés
Vizsgálataink célja az MSC antitumor hatásának tanulmányozása különböző HCC sejtvonalakon. A monoterápiás, majd α-ketosav KYAT-1 aktivátorokkal együttes alkalmazása mellett célunk volt a célzott terápiával kombinált hatás vizsgálata, illetve a főbb molekuláris mechanizmusok feltérképezése.
Módszerek
Vizsgálatainkat Huh7 és HepG2 hepatoma sejtvonalakon végeztük. Az MSC serkentésére kétféle ketosav analógot (IPA, KMB) használtunk. Az MSC, az α-ketosavak, és a sorafenib monoterápiában, valamint kombinációs kezelésben kifejtett proliferációgátló hatását Alamar Blue Assay segítségével határoztuk meg. A főbb jelátviteli útvonalak, proliferációs, apoptózis, EMT markerek fehérjeszintű vizsgálatát Wes Simple technikával végeztük.
Eredmények
72 órás kezelést követően mindkét sejtvonalban α-ketosav hozzáadása fokozta az MSC citotoxikus hatékonyságát. HepG2 esetén tripla-kombinációs kezelést követően markánsabb proliferáció gátlást tapasztaltunk, mint sorafenibbel monoterápiában, ezt azonban a Huh7-nél nem tudtuk bizonyítani, melynek oka a kétféle sejtvonal eltérő növekedése, agresszivitása, genetikai háttere lehet. A hármas-kombinációs kezelés hatására fehérjeszinten a PI3K/AKT/mTOR, MAPK/ERK útvonalak csökkent aktivitását figyeltük meg, ami magyarázhatja a kombinációs terápia sikerességét több jelátviteli útvonal együttes gátlásával.
Megbeszélés
Eredményeink felhívják a figyelmet a szelénvegyületek, különböző metabolizáló enzimaktivátoraik és a célzott terápiák szinergiájára. Ez különösen hasznos lehet későn diagnosztizált és terápia rezisztens daganatokban. Az eltérő genetikai hátterű, heterogén HCC esetekben a személyre szabott, sikeres kezelési kombinációk kiválasztásához szükséges a daganat által használt molekuláris mechanizmusok azonosítása.



